
MAGYARORSZÁG, MINT AZ ARAB BEVÁNDORLÓK INTEGRÁCIÓS SZÍNTERE

Kulcsszavak: bevándorlás;migráció
A pályamunkámban a migráció kérdéskörével foglalkoztam, ezen belül is a magyarországi arab bevándorlók integrációjára fókuszálva jártam körbe a témát. A választott kutatásom abból a szempontból is aktuális és érdekes, mert a bevándorlás témájával napjainkban a politika és a közélet is sokat foglalkozik.
Kutatásomban arra kerestem a választ, hogy a hazai többségi társadalom milyen mértékben befogadó. A magyar emberek segítik-e az arab bevándorlók integrációját? Továbbá azt vizsgáltam, hogy az arab bevándorlók integrációja milyen színtereken zajlik. Sorra vettem a beilleszkedés nehézségeivel kapcsolatos tapasztalatokat, a kívülállóság érzésének jelenlétét és a baráti kapcsolatok ügyében felmerült gondolatokat és érzéseket egyaránt.
A kutatási kérdésekre kapott válaszokat a téma alanyainak szemszögéből ismerhetjük meg, azokban megszólal az alanyok gondolata, érzéseik és nehézségeik egyaránt.
Kutatási munkámat kvalitatív kutatási módszerrel, félig struktúrált interjúkon keresztül végeztem, mely lehetőséget adott a téma mélyebb megértésére és alaposabb vizsgálatára.
Az interjúk mindegyike szubjektív és objektív tényezőket is tartalmaz. A kérdéskört az érintettek bevonásával, nem kizárólag a száraz tényeken és számokon, hanem a kapcsolódó érzésekkel együttesen, a megélt élmények tükrében, komplexen tudja a doglozat megvizsgálni és az olvasó elé tárni.
Jelen kutatás hiánypótló, mellyel úgy vélem, hogy egy új szemszögből tudom bemutatni a bevándorlás kérdéskörét a témában érdeklődők számára. Ezen felül a szakmai kompetenciák vonatkozásában is további ismeretre tehet szert az a személy, aki ezen a területen szeretne elhelyezkedni tanulmányait követően.



